新居感詠
作者：杜衍
朝代：宋

paragraphs: 無似老且病，惟恐歸田遲。
一旦得引年，九天還聽卑。
尚霑二品禄，俾盡百年期。
恩深淪骨髓，感極横涕洟。
始營菟裘地，來向濉水湄。
城隅最窮僻，匠者寧求奇。
卜築悉由己，軒牖亦隨宜。
外以蔽風雨，內以安妻兒。
燕雀莫羣噪，鷦鷯才一枝。
因念古聖賢，名爲千古垂。
何嘗廣居室，儉爲後人師。
亞聖樂簞食，寢丘無立錐。
文終防勢奪，去病恥家爲。
文園四壁立，鄭公小殿移。
伊余具員者，適會承平時。
無術毗萬務，無才撫四夷。
爲郡亦齪齪，勞心徒孜孜。
保身已天幸，拊己宜自知。
開卷顔間厚，復懼來者嗤。
朂哉知止足，清白猶可追。